Naser Khader (NY), 2008-02-19:
Grønland har et hjemmestyre, og hjemmestyret har ansvar for lovgivning og administration af langt de fleste politikområder, som vedrører grønlændernes hverdag.
Man kan derfor spørge sig selv, om det er relevant, at vi i dag beskæftiger os med disse grønlandske emner her i Folketinget.
Jeg synes det er relevant at diskutere de sociale problemer, der er i Grønland.
Det er både nyttigt og rimeligt, at vi af og til går lidt mere i dybden med de grønlandske forhold.
Det også helt i orden og endda nyttigt, at de grønlandske folketingsmedlemmer interesserer sig for, udtaler sig om og tager stilling til alle mulige danske forhold.
Baggrunden for forespørgslen er jo alvorlig nok.
Flere ekspertundersøgelser og dokumentarprogrammer i tv har vist, at der er store sociale problemer i dagens Grønland.
Vi taler om vold, incest, kriminalitet, selvmord blandt unge og alkoholisme i et betydelig større omfang end i Danmark.
Der er tale om dybt tragiske forhold, som stiller hjemmestyret over for store udfordringer.
Vi kan ikke acceptere, at en så stor del af de grønlandske børn er udsat for svigt.
Det giver dem store problemer med at få en normal tilværelse.
Det er trist for børnene, og det er trist for det grønlandske samfund.
Jeg bryder mig bestemt ikke om de udtalelser om Grønland og grønlandske politikere, som visse danske politikere er kommet med på det seneste.
Til dem, der måtte have glemt det, kan jeg sige, at de grønlandske folketingsmedlemmer har en grundlovssikret ret til at udtale sig og til at deltage på lige fod med resten af Folketingets medlemmer.
Der er ytringsfrihed både inden for og uden for Folketinget.
Det er meget trist se, at der så hurtigt kan sættes spørgsmålstegn ved et ellers godt og stærkt fællesskab, og at man har behov for at skærpe retorikken så meget.
Det virker ikke befordrende for forholdet mellem Danmark og Grønland eller for en løsning af de store problemer i landet.
Man forbigår netop det grundlæggende i forholdet mellem Danmark og Grønland, nemlig en respekt for hinanden og ligeværd.
I Ny Alliance mener vi derfor ikke, at vejen frem til at løse de sociale problemer i Grønland er at sætte dele af hjemmestyret under administration.
Det vil kun medvirke til umyndiggørelse og fremmedgørelse.
Grønlandske politikere bedyrer, at de er klar over problemernes omfang og alvor, og at der er sat initiativer i gang, og at hjemmestyret nok skal få held til at vende udviklingen.
Men der er også nogle politikere og ansvarlige, som er tilbøjelige til at forklare og undskylde problemerne ud fra den koloniale fortid: at Danmark overlod et samfund med alle de iboende problemer til hjemmestyret, og at vi ikke havde gjort nok for at løse dem, mens vi havde magten.
Men den holder ikke.
Hjemmestyret har haft kompetencen og ansvaret i 29 år.
Jeg håber, at man i Grønland først og fremmest vil koncentrere sig om, hvad man selv kan gøre frem for at pege fingre bagud.
Rigsfællesskabet skal være baseret på gensidig respekt og ligeværd.
Derfor kan Ny Alliance fuldt ud støtte forslaget til vedtagelse fra regeringspartierne, som netop konstaterer, at der er behov for en styrket indsats på det sociale område i Grønland, og derfor opfordrer regeringen til at tilstræbe en intensivering af samarbejdet med hjemmestyret.
Jeg håber så, at de grønlandske politikere vil tage imod et sådant tilsagn om hjælp, som skal gives på grundlag af fuld respekt for hjemmestyrets status og kompetence.